Βασιλική της Παναγίας της Αφρικής (Αλγέρι)

Η Βασιλική της Παναγίας της Αφρικής (στα γαλλικά: basilique Notre-Dame d'Afrique) είναι καθολική εκκλησία, που είναι χτισμένη σε ένα λόφο, βόρεια από το κέντρο του Αλγερίου, 124 μέτρα πάνω από την επιφάνεια της θάλασσας. Στις 12 Σεπτεμβρίου 2012 συμπεριελήφθη στον κατάλογο με τα μνημεία πολιτιστικής κληρονομιάς της Αλγερίας. Κατασκευή της εκκλησίας Η κατασκευή της εκκλησίας ξεκίνησε στις 20 Φεβρουαρίου 1858, όταν επίσκοπος στην αλγερινή πρωτεύουσα ήταν ο Λουί-Αντουάν-Ωγκυστέν Παβύ (Louis-Antoine-Augustin Pavy), και ανατέθηκε στον αρχιτέκτονα Ζαν-Εζέν Φρομαζώ (Jean-Eugène Fromageau), που ήταν ο επικεφαλής αρχιτέκτονας στην κατασκευή όλων των κτιρίων της Επισκοπής του Αλγερίου. Οι εργασίες κατασκευής του ναού ολοκληρώθηκαν το 1872 και η εκκλησία καθαγιάστηκε, από τον μετέπειτα αρχιεπίσκοπο Αλγερίου μονσινιόρ Λαβιζερί (monsignor Lavigerie) στις 7 Ιουλίου 1872. Στις 30 Απριλίου 1876 έγινε νέα τελετή καθαγιασμού του ναού, αφού ο Πάπας Πίος Θ΄ παραχώρησε στην εκκλησία τον τίτλο της βασιλικής. Τη φροντίδα της εκκλησίας ανέλαβαν η Società dei missionari d'Africa (αλλιώς ονομάζονται Padri bianchi) και η Suore missionarie di Nostra Signora d'Africa (αλλιώς ονομάζονται Suore bianche) που δημιουργήθηκαν το 1868 και το 1869 αντίστοιχα. Η Βασιλική της Παναγίας της Αφρικής υπέστη μεγάλες ζημιές από το σεισμό του 2003, ο οποίος προκάλεσε το θάνατο σχεδόν 3.000 ατόμων. Το 2007 ξεκίνησαν οι εργασίες αποκατάστασης των ζημιών και στις 13 Δεκεμβρίου 2010 εγκαινιάστηκε η ανακαινισμένη εκκλησία.. Η Βασιλική της Παναγίας της Αφρικής γιορτάζει στις 30 Απριλίου. Αρχιτεκτονική και διακόσμηση Η Παναγία της Αφρικής είναι χτισμένη σε βυζαντινό ρυθμό και έχει μήκος 54 μ. Σε αντίθεση με ότι συμβαίνει στις περισσότερες εκκλησίες, το ιερό της Παναγίας της Αφρικής βλέπει προς τη δύση ενώ στην ανατολική πλευρά βρίσκεται η είσοδος της εκκλησίας. Στο επάνω μέρος της ανατολικής πλευράς, ανάμεσα σε δύο πυργίσκους, είναι τοποθετημένο το άγαλμα της Παναγίας της Αφρικής, ύψους τριών μέτρων. Στο εσωτερικό της εκκλησίας, πάνω σε ένα βάθρο, βρίσκεται ένα χάλκινο άγαλμα της Παναγίας, που κατασκευάστηκε το 1840 από το γλύπτη Charles Gallien Choiselat. Πάνω από το ιερό βρίσκεται ο μεγάλος τρούλος της εκκλησίας, ο οποίος είναι τοποθετημένος πάνω σε ένα κυλινδρικό τύμπανο. Το τύμπανο πατάει πάνω σε τέσσερις καμάρες, οι οποίες με τη σειρά τους στηρίζονται σε ισάριθμες παραστάδες. Η κορυφή του τρούλου απέχει από το έδαφος 48μ. Στην αψίδα που βρίσκεται πίσω από το άγαλμα της Παναγίας υπάρχει μια τοιχογραφία της Παναγίας μέσα στη δόξα, ενώ γύρω της βρίσκονται ο Άγιος Κυπριανός και ο Άγιος Αυγουστίνος, η Αγία Περπέτουα και η Αγία Φηλικίτη, ο μονσινιόρ Λαβιζερί, οι μάρτυρες της Ουγκάντα (1866), ο πατήρ Siméon Lourdel, ο Charles de Foucauld και ο καρδινάλιος Ντυβάλ, που τιμούν τη μητέρα του Χριστού. Επίσης είναι γραμμένη η φράση: «Notre Dame d'Afrique priez pour nous et pour les musulman» (Η Παναγία της Αφρικής προσεύχεται για μας και για τους μουσουλμάνους). Αριστερά και δεξιά του αγάλματος βρίσκονται άλλες δύο αψίδες: Στην αριστερή (για κάποιον που κοιτά το άγαλμα) βρίσκεται το παρεκκλήσι του Αγίου Αυγουστίνου και στη δεξιά το παρεκκλήσι της Αγίας Μόνικας, που ήταν η μητέρα του Αγίου Αυγουστίνου. Σ’ αυτό αποτίεται φόρος τιμής και στους δεκαεννιά πιστούς και ιερείς που σκοτώθηκαν τη δεκαετία του ενενήντα στην Αλγερία. Παραπομπές Βιβλιογραφία Louis-Antoine-Augustin Pavy, Appel de Monseigneur l'évêque d'Alger en faveur de la chapelle de Notre-Dame d'Afrique, Bastide, Alger, 1862 Louis-Antoine-Augustin Pavy (vescovo di Algeri), Évêché d'Alger. Chapelle de Notre-Dame d'Afrique. But et situation de l'œuvre; Vve M. Olive, 1863 R.P. Michel, Notice sur le pèlerinage de Notre-Dame d'Afrique à Alger, 1885; édition revue, corrigée et augmentée avec une préface de Monseigneur Leynaud, archevêque d'Alger, Papeterie – Imprimerie E. Gaudet, Alger, 1924; édition, 1939 Augustin-Fernand Leynaud (arcivescovo di Algeri), La basilique de Notre Dame d'Afrique - Histoire du pèlerinage, L. Crescenzo, Alger, 1948 P. Laily, La basilique Notre-Dame d'Afrique, Lyon, 1989 Jean-Claude Ceillier, Histoire des Missionnaires d'Afrique (Pères Blancs), Karthala, Paris, 2008 Père Bernard Lefèbvre (rettore della Basilica), Notice historique sur la basilique et le pèlerinage de Notre Dame d'Afrique, Alger, s.d Εξωτερικοί σύνδεσμοι Πολυμέσα σχετικά με το θέμα Βασιλική της Παναγίας της Αφρικής (Αλγέρι) στο Wikimedia Commons